Kyk: Oorstromings toe reën uitsak in PretoriaInsittendes van ’n wit Nissan Almera het Dinsdagoggend in die moeilikheid beland. (Foto: Verskaf) Die Stad Tshwane se nooddienste het ’n besige oggend agter die blad nadat swaar reën Dinsdagoggend ure lank oor Pretoria uitgesak het. Die nooddienste is vanoggend na die R80 naby die N4 ontbied nadat die bestuurder van ’n wit Nissan Almera beheer oor die motor verloor en in ’n stroom beland het. Drie insittendes van die motor het beserings tydens dié voorval opgedoen. Die stad se nooddienste is ook na Suurman naby Hammanskraal ontbied om water weg van die huise te kanaliseer nadat die huise oorstroom het. Niemand is egter weens dié oorstromings beseer nie en niemand het vanoggend tydelike behuising benodig nie. ‘n Geslote brug in Centurion. (Foto: Facebook) Charles Mabaso, woordvoerder van die Tshwane-nooddienste, sê verskeie laagwaterbrûe rondom Centurion is vanoggend gesluit uit vrees vir oorstromings. Die Tshwane-metropolisie monitor tans die padsluitings. Nutsdienste in die streek is intussen besig om bome wat omgeval het en die pad versper, uit die weg te ruim. Verskeie gebiede en brûe word tans vir oorstromings gemonitor. Dit sluit in die Centurion Lake Hotel-, Nellmapius- en Supersport Park se brûe in Centurion, asook Rubenstein en Moreletadam. Die treinbrug by Rogerdyson en Industrial, die brug oor die Apiesrivier by Van der Hoff-weg en Es’kian Mphahlele en die Bronkhorstspruitpad moet ook versigtig genader word. ‘n Oorstroomde laagwaterbrug. (Foto: Facebook) Die nooddienste is intussen op hoë gereedheidsgrondslag om onder meer waterweë oop te hou, verkeer te herlei en met grootskaalse ontruiming te help indien nodig. Pretorianers word intussen gewaarsku om laagwaterbrûe te vermy en eerder om te draai indien water die hele pad bedek en die padoppervlak nie sigbaar is nie. Never attempt to drive through low water bridges! Posted by Tshwane Emergency Services Department on Tuesday, November 8, 2022